Pizza er hurtigt og nemt – især hvis man tager turen forbi sit lokale pizzeria.

Men hjemmelavet pizza kan også være en hurtig ret, hvis man skyder genvej og køber en færdiglavet pizzadej, der blot skal rulles ud og iklædes favoritfyldet.

Men hvad indeholder sådan en købe-pizzadej egentlig? Det undersøger Madmagasinet i samarbejde med Karsten Olsen, der er lektor ved Institut for Fødevarevidenskab på Københavns Universitet.

Læs også : Undgå kemi i pizzaen

I alt indeholder en færdiglavet pizzadej 15 forskellige ingredienser – blandt andet traditionelle bageingredienser som mel, vand, salt og olivenolie – men også geleringsmidlet guargummi og ethylalkohol, også kendt som sprit, findes i dejen.

- Producenterne putter primært guargummi i dejen for at gøre den elastisk, mens sprit er godt til at holde mikrobiologien (for eksempel udvikling af bakterier, red.) nede, fortæller han.

- I sådan en pose, som pizzadejen bliver opbevares i, er der en meget svag sprittåge eller spritdamp, og den sørger simpelthen for at holde mikrobiologien nede, fortæller Karsten Olsen.